SAEIMAS AIZSARDZĪBAS, IEKŠLIETU UN KORUPCIJAS

NOVĒRŠANAS KOMISIJAS SĒDES

PROTOKOLS Nr. 261

**2022. gada 2. februārī plkst. 10.00**

Videokonferences formātā

Sēdē piedalās:

**komisijas deputāti**:

**Edvīns Šnore**

**Ainars Bašķis**

**Ivans Klementjevs**

**Ainars Latkovskis**

**Māris Možvillo**

**Mārtiņš Šteins**

**Atis Zakatistovs**

**uzaicinātās personas:**

* Ministru prezidenta parlamentārā sekretāre **Evika Siliņa;**
* Veselības ministrijas Juridiskā departamenta direktore **Ilze Šķiņķe**;
* Veselības ministrijas Sabiedrības veselības departamenta Vides veselības nodaļas vadītāja **Jana Feldmane;**
* Ārlietu ministrijas Latvijas pārstāvja starptautiskajās cilvēktiesību institūcijās biroja Latvijas pārstāve **Kristīne Līce;**
* Tieslietu ministrijas parlamentārā sekretāre **Ilona Kronberga**;
* Tieslietu ministrijas Valststiesību departamenta direktore **Sanita Armagana;**
* Augstākās tiesas priekšsēdētāja padomniece Tieslietu padomes jautājumos **Solvita Harbaceviča;**
* Vides aizsardzības un reģionālās attīstības ministrijas Juridiskā departamenta Juridiskās nodaļas juriste **Agita Drozde;**
* Izglītības un zinātnes ministrijas Juridiskais un nekustamo īpašumu departamenta direktors **Raimonds Kārkliņš;**
* Izglītības un zinātnes ministrijas Izglītības departamenta juriskonsulte **Ance Rudzīte;**
* Kultūras ministrijas valsts sekretāres vietnieks **Uldis Zariņš;**
* Labklājības ministrijas Darba attiecību un darba aizsardzības politikas departaments direktora vietniece **Ineta Vjakse;**
* Iekšlietu ministrijas parlamentārais sekretārs **Mārtiņš Šteins,** Saeimas deputāts**;**
* Iekšlietu ministrijas valsts sekretāra vietnieks Juridiskā departamenta direktors **Vilnis Vītoliņš;**
* Ekonomikas ministrijas Konkurences, tirdzniecības un patērētāju tiesību nodaļas vadītājs **Didzis Brūklītis;**
* Ekonomikas ministrijas Nozaru politikas departamenta direktora vietniece **Dace Butāne**;
* Ekonomikas ministrijas Eiropas Savienības preču un pakalpojumu nodaļas vadītāja **Jolanta Reinsone**;
* Aizsardzības ministrijas Nodrošinājuma un aizsardzības investīciju politikas departamenta vecākā eksperte **Biruta Kleina;**
* Aizsardzības ministrijas Visaptverošas valsts aizsardzības ieviešanas koordinācijas nodaļas vecākā referente **Ieva Rubļevska;**
* Aizsardzības ministrijas Juridiskā departamenta direktores vietniece **Sanda Vistiņa;**
* Satiksmes ministrijas Drošības politiku koordinācijas nodaļas vadītājs **Viktors Līpenīts;**
* Zemkopības ministrijas parlamentārais sekretārs **Edgars Kronbergs;**
* Tiesībsarga Sociālo, ekonomisko un kultūras tiesību nodaļas vadītājas vietnieks **Raimonds Koņuševskis;**
* Izglītības kvalitātes valsts dienesta Uzraudzības departamenta direktors **Juris Zīvarts;**
* Valsts darba inspekcijas Klientu atbalsta nodaļas vadītāja **Dace Stivriņa**;
* Latvijas Pašvaldību savienības padomnieks **Aino Salmiņš**;
* Latvijas darba devēju konfederācijas Ģenerāldirektores vietniece politikas plānošanas un administratīvajos jautājumos, politikas plānošanas dokumentu eksperte, pārstāve BUSINESSEUROPE **Ilona Kiukucāne.**

**citas personas:**

Saeimas Juridiskā biroja **vecākā juridiskā padomniece Līvija Millere**

**Aizsardzības, iekšlietu un korupcijas novēršanas komisijas vecākā konsultante I.Barvika, konsultanti I.Silabriede, M.Veinalds, E.Kalniņa un B.Veiskate**

**Sēdi vada:** komisijassekretārs E.Šnore

**Sēdi protokolē:** konsultanteE.Kalniņa

**Sēdes veids:** atklāta

Darba kārtība:

1. Covid 19 infekcijas izplatības tendences un ierobežošanas taktika.

2. Grozījumi Ministru kabineta 2021. gada 28. septembra noteikumos Nr. 662 "Epidemioloģiskās drošības pasākumi Covid-19 infekcijas izplatības ierobežošanai", kuri skar personu tiesības un likumiskās intereses un var ietekmēt valsts ekonomiku.

3. Ministru kabineta 2022. gada 26. janvāra rīkojums Nr. 42 “Grozījumi Ministru kabineta 2021. gada 9. oktobra rīkojumā Nr. 720 "Par ārkārtējās situācijas izsludināšanu"”.

4. Dažādi.

**J.Rancāns** atklāj komisijas sēdi, veic deputātu klātbūtnes pārbaudi un informē par izskatāmo darba kārtību un uzaicinātajām amatpersonām.

1. Covid 19 infekcijas izplatības tendences un ierobežošanas taktika.

2. Grozījumi Ministru kabineta 2021. gada 28. septembra noteikumos Nr. 662 "Epidemioloģiskās drošības pasākumi Covid-19 infekcijas izplatības ierobežošanai", kuri skar personu tiesības un likumiskās intereses un var ietekmēt valsts ekonomiku.

3. Ministru kabineta 2022. gada 26. janvāra rīkojums Nr. 42 “Grozījumi Ministru kabineta 2021. gada 9. oktobra rīkojumā Nr. 720 "Par ārkārtējās situācijas izsludināšanu"”.

**E.Šnore** dod vārdu Ministru prezidenta parlamentārai sekretārei E.Siliņai iepazīstināšanai ar aktuālo situāciju, Covid 19 infekcijas izplatības tendencēm un ierobežošanas taktiku, Grozījumiem Ministru kabineta 2021. gada 28. septembra noteikumos Nr. 662 "Epidemioloģiskās drošības pasākumi Covid-19 infekcijas izplatības ierobežošanai", kuri skar personu tiesības un likumiskās intereses un var ietekmēt valsts ekonomiku, un Ministru kabineta 2022. gada 26. janvāra rīkojumu Nr. 42 “Grozījumi Ministru kabineta 2021. gada 9. oktobra rīkojumā Nr. 720 “Par ārkārtējās situācijas izsludināšanu””.

**E.Siliņa** informē par to, ka ir skaidrs, ka Omikrons sevi ir pierādījis kā Covid paveidu ar augstu saslimušo skaitu, bet slimnīcās nenonāk tik liels slimnieku skaits, kā tas bija sākotnēji plānots epidemiologu scenārijos. Līdz ar to, saprotot, ka iespējamais pīķis ar Omikrona varianta saslimušo skaitu varētu būt februāra vidū vai beigās (pastarpināti ņemot vērā arī to, ka februārī beidzas ārkārtējās situācijas laiks) valdība šobrīd uzdevusi Operatīvās vadības grupai (OVG), kuru vada Kancelejas vadītājs J.Citskovskis, strādāt pie izejas stratēģijas, beidzoties Covid epidēmijai. Vienlaikus jāņem vērā arī sabiedrības noskaņojums un situācija *de facto.* Vērtējot citu valstu pieredzi, tas varētu pabīdīties par pāris nedēļām, bet mums ir jābūt gataviem dzīvot tā, ka Omikrons mūs būs tomēr sasniedzis, un lielākā daļa visdrīzāk būs to izslimojusi. Šobrīd izskatās, ka vakcinētie cilvēki slimo salīdzinoši vieglā formā. Februāra laikā šīs izejas stratēģijas varētu būt sagatavotas un valdība varētu tās izskatīt. Viennozīmīgi ir daļa ierobežojumu, kuriem acīmredzot būs jāmainās, jo tiem vairs nav tādas nozīmes, saprotot, ka Covid izplatība būs jau beigusies. Februāra laikā valdība varētu pieņemt lēmumu šajā jautājumā. Kaut ko varbūt varētu izskatīt pa daļām atsevišķi un pieņemt arī ātrāk, bet par spēkā stāšanās termiņu, protams, jāsagaida slimības pīķis (šajā situācijā pie augstās saslimšanas kaut ko atvieglot nebūtu tas pareizākais brīdis).

J.Feldmane prezentē aktuālos epidemioloģiskos datus (*prezentācijas kopija pievienota pielikumā*). Informē, ka pagājušajā nedēļā novērojams saslimstības pieaugums par 68,4%.

IZM skrīninga rezultātā atklāto gadījumu skaits pieaudzis par 44,5%, bet ārpus izglītības iestāžu skrīninga – par 72,6% dienā.

7 dienu kumulatīvais testu skaits pieaudzis par 13% dienā, Covid gadījumu skaits – par 68,4% dienā. IZM skrīnings samazinājies par 8,6%, bet rutīnas testiem pieaugums par 19,4%. 2022. gada 4. nedēļā Covid-19 gadījumu skaits ir pieaudzis 5 reizes straujāk nekā testu skaits.

Covid-19 pozitīvo testu īpatsvars pieaudzis jau līdz 32,8%. Nedēļas laikā pozitīvo testu rezultātu īpatsvars pieaudzis par 10,9%. 2022. gada 4. nedēļā katrs trešais paraugs demonstrēja SARS-CoV-2 klātbūtni.

Veikto testu struktūra sadalīta 2 daļās – kopējā testu struktūra pārējā populācijā un izglītības sektorā veiktie skrīninga testi. Izglītības sektorā veiktie testi sastāda 19%, pārējā populācijā – 81%. 13% pozitīvo gadījumu atklāti IZM skrīninga ietvaros, bet 87% – pārējie.

Turpinās iknedēļas skrīninga testi ar apvienotiem paraugiem, kad tiek pārbaudīta visa klase. Sarucis apvienoto paraugu skaits (iemesls iespējams daudz kur noteiktā karantīna). Apvienoto paraugu skaits un pozitīvo testu īpatsvars pieaudzis līdz 9,3% (katrā 10 klasē konstatēta vīrusa klātbūtne).

Pēc apvienotiem paraugiem uz apstiprinošu testēšanu ieradušies bērni – arī novērojams pozitīvo gadījumu īpatsvars (10,1% – testu skaitam samazinoties, to pozitivitāte palielinās).

7 dienu kumulatīvie rādītāji par stacionēto pacientu skaitu ir ar nelielu pieaugošu tendenci (uzrāda pieaugumu par 34% dienā).

Pacienti, kas ārstējas stacionāros – novērojams neliels pieaugums par 16%,

Pagaidām nav novērojama ne krasa pasliktināšanās, ne uzlabošanās rādītājos par smago Covid pacientu skaitu stacionāros, tas stabili svārstās – šobrīd ir 5% samazinājums.

Pacienti stacionāros sadalīti 2 grupās – 1) pamatdiagnoze – Covid; 2) pamatdiagnoze – cita, bet inficēšanās ar Covid konstatēta vai stacionēšanās laikā vai inficējoties stacionārā (no citiem pacientiem vai medicīnas darbiniekiem). Pacientu, kuriem pamatdiagnoze – Covid, skaits ir virs 500, savukārt pacientiem, kuriem pamatdiagnoze ir cita, novērojams daudz intensīvāks pieaugums (skaits pārsniedz 300).

Saslimstība vecuma grupās, kuras stacionētas visbiežāk – 80-89 gadi un personas virs 90 gadiem. Vienā vecuma grupā novērojama pieaugoša tendence – virs 90 gadiem (vakcinācijas aptvere šajā grupā viszemākā – ap 50%). Citās grupās stacionēšanās tendence stabila.

Smago pacientu īpatsvars ir pietiekami stabils – 10%, bet 7 dienu kumulatīvais letālo gadījumu skaits nedaudz palielinājies par 12% (mirstība diezgan augsta – vidēji 10 nāves gadījumi dienā).

Nav neviena reģiona, kur nebūtu novērojams saslimstības pieaugums, bet vislielākā saslimstība ir Rīgā, Pierīgas reģionā un Vidzemes reģionā, pēdējā vietā – Latgale.

Saslimstības pieaugums novērojams visās vecuma grupās, visstraujāk – jauniešiem vecumā no 10 līdz 19 gadiem un bērniem (0-9), tiem seko darbspējas vecuma cilvēki – sociāli aktīvie cilvēki. Vecuma grupās virs 80 un 90 gadiem pieaugums ļoti mērens.

Kopējā tendence ES – redzams, ka augsti saslimstības rādītāji ir praktiski visās valstīs. Pozitīvais ir tas, ka mirstības pieaugums nav novērojams. Augstākā saslimstība ir Dānijā, Igaunijā, Zviedrijā, Latvijā, Norvēģijā, Lietuvā un Vācijā. Augstākais mirstības rādītājs ir Latvijā, Lietuvā, bet zemākais – Norvēģijā.

Vakcinēto cilvēku īpatsvars visu Covid gadījumu vidū ir 58%.

Risks inficēties ar Covid (24.01.-30.01.) bija 1,2 reizes mazāks cilvēkiem ar primāro vakcināciju, 2,6 reizes mazāks cilvēkiem ar primāro vakcināciju un balstvakcināciju. Attiecībā par stacionētajiem cilvēkiem (pacienti ar pamatdiagnozi – Covid) – 1,9 reizes mazāks risks cilvēkiem ar primāro vakcināciju, 4,0 reizes mazāks cilvēkiem ar primāro vakcināciju un balstvakcināciju. Vakcinācijas efekts attiecībā uz mirstību – 3,9 reizes mazāks risks cilvēkiem ar primāro vakcināciju, cilvēkiem ar primāro vakcināciju un balstvakcināciju – 15,2 reizes mazāks.

Visvairāk saslimstība pieaugusi nevakcinētajiem cilvēkiem, otrajā vietā – cilvēki ar primāro vakcināciju, trešajā – ar balstvakcināciju (pieaugums krietni zemāks).

Reinfekcijas gadījumi – to skaits pieaug (9,1% no visiem infekcijas gadījumiem).

7 un 14 dienu kumulatīvo gadījumu skaits uz 100 000 iedzīvotāju – šie rādītāji joprojām uzrāda pieauguma tendenci.

Reproduktivitātes koeficients ir 1,39 (R=1,39) – 100 inficēti cilvēki vīrusu pietiekami ātri nodod vēl 139 cilvēkiem.

**J.Feldmane** papildina, ka šobrīd vakcinācija pabeigta vairāk nekā 68% iedzīvotāju, vakcīnas pirmo devu saņēmuši 70%, balstvakcināciju – 23% no kopējā iedzīvotāju skaita. Balstvakcināciju, kuriem šobrīd to nepieciešams saņemt, ir saņēmuši aptuveni 58% iedzīvotāju, vecuma grupā virs 60 gadiem – 37% iedzīvotāju. Vakcinācijas aptvere riska grupās (60-69) pārsniedz 80%, zemākā aptvere ir vecuma grupā virs 90 gadiem – nedaudz virs 50%.

E.Šnore pateicas par prezentāciju un dod vārdu deputātiem. Vaicā par iepriekš dzirdēto statistiku par nāves gadījumiem – Latvijā to skaits pieaug, bet ES novērojama pretēja tendence, kāpēc tā? Uzsver, ka prezentācijā netika nošķirti Deltas un Omikrona varianti.

J.Feldmane atbild, ka nevar precīzi pateikt attiecību, bet var secināt, ka slimnīcās nonāk arī inficētie ar Deltas variantu – tam noteikti ir smagāka slimības gaita un attiecīgi lielāks nāves gadījumu skaits. Kopumā ES valstīs ļoti plaši izplatās tieši Omikrona variants. Latvija 2 nedēļas iepaliek no ES saslimstības viļņa.

M.Možvillo interesējas par personu identitāti apliecinošu dokumentu uzrādīšanu līdz ar Covid sertifikātu – izrādās, ka sertifikātu pārbaudīšana mums ir vajadzīga nevis, lai apturētu slimību, bet, lai konstatētu, ka ir iespējama QR kodu viltošana (vakcinācijas fakta viltošana). Uzspiežot komersantiem kontrolēt QR kodus, nav īsti skaidrs, kā ar šiem skenēšanas rezultātiem tiks novērsta viltošana (vai ir gadījumi, kad veikali ir atklājuši viltotus sertifikātus). Kādēļ Latvijā būtu jāturpina lietot QR kodus (tikai sašķeļ iedzīvotājus) – šī sistēma būtu jābeidz nekavējoties, varbūt atstājot tikai ceļošanai.

E.Siliņa skaidro, ka šis nav tas jautājums, uz kuru viņa īsti varētu atbildēt – skaidro, ka februāra laikā plānots sagatavot izejas stratēģiju no Covid. Šis arī būs viens no risināmajiem jautājumiem.

M.Možvillo jautā par pūļa testēšanu, uzsverot, ka te valda haoss. Katrā skolā testēšanas rezultāti pienāk dažādos laikos, kā arī rīcība pēc tam ir dažāda (dažādas izglītības iestādes dažādi traktē šīs prasības) – vieni sūta mājās visu klasi, citi – tikai inficētos. Ko ir darījusi IZM, lai izpratne par testiem un tiem sekojošā rīcība būtu vienota.

A.Rudzīte komentē, ka pūļa tests izglītības iestādēs vēl tiek piemērots – šāda prasība ir noteikta sadarbībā ar veselības nozari, un nevakcinētajiem un nepārslimojušajiem tas ir nepieciešams, jo ir ticamāks nekā paštests. Tiem, kuriem ir sertifikāti, tiem pūļa tests netiek veikts. Teorētiski nevajadzētu būt situācijām, ka dažādas izglītības iestādes šīs prasības traktē dažādi, jo pēc VM gatavotajām rekomendācijām un ieteikumiem rīcībai, kad tiek konstatēts pozitīvais gadījums, netiek paredzēts, ka kontaktpersonām varētu nenoteikt mājas karantīnu. Atšķirība varētu būt, ja izglītības iestādē ir pieejami paštesti, kurus pēc tam veikt 7 dienu garumā pēc kontaktpersonas statusa noteikšanas, tad tādā gadījumā izglītojamie turpina klātienes izglītības procesu, bet to nosaka izglītības iestāde, izvērtējot, kāda tai ir paštestu pieejamība. Var būt arī tā, ka šo testu vairs nav lielā kontaktpersonu skaita dēļ, tādējādi nav iespējams veikt 7 dienu testēšanu – tādā gadījumā tiek noteikta mājas karantīna visām kontaktpersonām. Ir divi varianti (jābūt šādai vienotai pieejai) – vai nu visi ievēro mājas karantīnu, vai veic testēšanu 7 dienas. Tam, kuram konstatēts pozitīvais gadījums, ir pienākums ievērot izolāciju mājās.

M.Možvillo vaicā, kā risina skolotāju trūkuma jautājumu šobrīd skolās.

A.Rudzīte informē, ka izglītības iestādēs var tikt piemēroti dažādi varianti – vai tā ir aizvietošana, vai tie ir vidējās izglītības pakāpes ietvaros starp izglītības iestādēm slēgti līgumi par pedagogu piesaisti programmu īstenošanai.

M.Možvillo interesējas par “skaistuma konkursa” rezultātiem, kurā IZM aicināja ikvienu kļūt par skolotāju.

A.Rudzīte atbild, ka viņas rīcībā neesot šādas informācijas.

M.Možvillo jautā par testēšanas jaudu (lai saņemtu darba nespējas lapu, ir nepieciešams testa rezultāts, bet garo rindu dēļ ilgi jāgaida atbilde) – vai un kā tiek risināta šī problēma?

J.Feldmane skaidro, ka šis jautājums par laboratoriju jaudu tiek risināts – tiek piesaistītas papildu laboratorijas, laboratorijas piesaista arī papildu resursus, bet ir jāsaprot, ka ir krīzes situācija (pieaug inficēto skaits un prasība pēc pakalpojuma), un iespēju robežās arī tiek samazināts pieprasījums pēc testiem.

E.Šnore dod vārdu ministriju un citu institūciju pārstāvjiem.

K.Līcei nav nekā piebilstama.

B.Kleina lūdz atbalstīt rīkojuma grozījumus.

I.Vjaksei papildinājumu nav.

S.Armganai arī papildinājumu nav.

R.Kārkliņam komentāru nav.

A.Drozdei arī komentāru nav.

U.Zariņš papildina par Dziesmusvētkos iesaistītajiem kolektīviem – valdība vakar atbalstījusi, ka tiem tiks nodrošināti paštesti, lai būtu droša viņu mēģinājumu norise.

M.Šteins lūdz atbalstīt rīkojuma grozījumus.

D.Brūklītis arī lūdz atbalstīt rīkojuma grozījumus.

V.Līpenīts tāpat lūdz atbalstīt rīkojuma grozījumus.

E.Kronbergs lūdz atbalstīt rīkojuma grozījumus.

R.Koņuševskim iebildumu nav.

*Visi pārstāvji aicina atbalstīt rīkojuma grozījumus.*

**E.Šnore** apkopo uzklausīto informāciju par epidemioloģisko situāciju, aicina atbalstīt minētos Ministru kabineta noteikumus.

*Deputātiem nav iebildumu, komisija pieņem uzklausīto informāciju zināšanai.*

**E.Šnore** pateicas visiem sēdes dalībniekiem par diskusiju un aicina deputātus balsot par atbalstu komisijas sagatavotajam Saeimas lēmuma projektam   [“Par Ministru kabineta 2022. gada 26. janvāra rīkojumu Nr. 42, ar kuru grozīts 2021. gada 9. oktobra rīkojums Nr. 720 “Par ārkārtējās situācijas izsludināšanu”"](https://titania.saeima.lv/LIVS13/saeimalivs_lmp.nsf/0/016D8178299BF048C22586A200370007?OpenDocument).

*Notiek balsošana.*

*Par – 5 (E.Šnore, A.Bašķis, A.Latkovskis, M.Šteins, A.Zakatistovs); pret – 1 (M.Možvillo); atturas – 1 (I.Klementjevs).*

*Deputāti* ***atbalsta*** *Ministru kabineta 2022. gada 26. janvāra rīkojumu Nr. 42, ar kuru grozīts 2021. gada 9. oktobra rīkojums Nr. 720 “Par ārkārtējās situācijas izsludināšanu”.*

**LĒMUMS:**

- atbalstīt un virzīt izskatīšanai Saeimā lēmuma projektu “Par Ministru kabineta 2022. gada 26. janvāra rīkojumu Nr. 42, ar kuru grozīts 2021. gada 9. oktobra rīkojums Nr. 720 “Par ārkārtējās situācijas izsludināšanu””.

5. Dažādi.

M.Možvillo interesējas, kad varētu atsākties klātienē Saeimas sēdes.

E.Šnore informē, ka viņa rīcībā neesot šādas informācijas.

I.Klementjevs ierosina sakarā ar digitālās TV krimināllietas iznākumu (tiesā visi apsūdzētie attaisnoti) uzaicināt uz sēdi prokuroru, lai viņš informētu komisiju par šāda lietas iznākuma apstākļiem.

E.Šnore piebilst, ka šī gan nav pirmā tāda lieta ar attaisnojošu spriedumu finālā. Šo informāciju varētu uzklausīt pie prokuratūras gada darba rezultātu pārskata (plānots februārī ap 20.datumu).

I.Klementjevs tomēr piedāvā to darīt uzreiz.

A.Latkovskis kategoriski iebilst šim ierosinājumam.

**E.Šnore** aicina deputātus balsot par I.Klementjeva priekšlikumu nekavējoties aicināt prokuratūras pārstāvi uz komisijas sēdi.

*Notiek balsošana.*

*Par – 1 (I.Klementjevs); pret – 1 (A.Zakatistovs); atturas – 4 (E.Šnore, A.Bašķis, M.Šteins, M.Možvillo); nepiedalās balsojumā – 1 (A.Latkovskis).*

*Deputāti* ***neatbalsta*** *I.Klementjeva priekšlikumu nekavējoties aicināt prokuratūras pārstāvi uz komisijas sēdi.*

E.Šnore pateicas uzaicinātajām personām par piedalīšanos komisijas sēdē un slēdz sēdi.

Pielikumā: prezentācija uz 29 lp.

Sēde pabeigta plkst. 11.00.

Komisijas sekretārs (paraksts\*) E. Šnore

Komisijas deputāts (paraksts\*) A.Latkovskis